ՏԱՎՈՒՇԻ ՄԱՐԶՊԵՏ ԱՐՄԵՆ ՂՈՒԼԱՐՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԳԻՏԵԼԻՔԻ ՕՐՎԱ ԱՌԹԻՎ

Սիրելի դպրոցականներ, ուսանողներ, ուսուցիչներ ու ծնողներ

Ջերմորեն շնորհավորում եմ Ձեզ Գիտելիքի օրվա ու նոր ուսումնական տարվա մեկնարկի կապակցությամբ: Բոլոր ժամանակներում գիտելիքը եղել ու մնում է այն ամենակայուն հարստությունն ու հզոր զենքը, որով ապահովվում է պետության ու հասարակության առաջընթացն ու զարգացումը: Սեպտեմբերի 1-ի օրն առանձնահատուկ է հատկապես առաջին դասարանցիների համար: Մաղթում եմ, որ դպրոցական տարիները նրանց համար լինեն գիտելիքների ձեռքբերման ու հարստացման, ինքնաճանաչման ու ինքնադրսևորման, լավ ու բարի հիշողություների տարիներ:

Նոր ուսումնական տարվա առթիվ շնորհավորում եմ բարձրագույն ուսումնական հաստատություններում և քոլեջներում սովորող մեր բոլոր ուսանողներին: Տավուշի մարզում է գործում Երևանի պետական համալսարանի միակ մասնաճյուղը, որտեղ սովորում է շուրջ երկու հազար ուսանող, տարածաշրջանային քոլեջներ, որոնք ամեն տարի հարյուրավոր մասնագետներ են պատրաստում: Մաղթում եմ, որ նոր ուսումնական տարին նրանց համար լինի արդյունավետ ու հագեցած տարի, քանզի միայն արդիական ու հիմնավոր գիտելիքներով կարող ենք դիմակայել դարի մարտահրավերներին:

Սիրելի ուսուցիչներ, Դուք եք գիտելիքի սերմնացանները, և ձեր ամենօրյա ջանադիր ու հետևողական աշխատանքից է կախված, թե ինչպիսի սերունդ կունենանք վաղը: Նոր ուսումնական տարվա առթիվ շնորհավորում և նոր լիցքեր ու նոր եռանդ եմ մաղթում Ձեզ:

Մեկ անգամ ևս շնորհավորելով Գիտելիքի օրվա կապակցությամբ՝ մաղթում եմ Ձեզ բոլորիդ հաջողություններ ու արդյունավետ ուսումնական տարի: